ทุนญี่ปุ่นยืนยันไม่ทิ้งไทย
“มิซูโฮ” มั่นใจธุรกิจญี่ปุ่นยังปักหลักลงทุนในไทย เผยสัญญาณบวกสินเชื่อฟื้น 2 เดือนแรกโตแล้วกว่า 7,000 ล้านบาท
16 เม.ย. 2555

“มิซูโฮ” มั่นใจธุรกิจญี่ปุ่นยังปักหลักลงทุนในไทย เผยสัญญาณบวกสินเชื่อฟื้น 2 เดือนแรกโตแล้วกว่า 7,000 ล้านบาท 
นายโนริทาคะ ทาคาฮาชิ ผู้จัดการทั่วไป ธนาคารมิซูโฮ คอร์ปอเรต สาขากรุงเทพ เปิดเผยว่า ขณะนี้ความต้องการสินเชื่อของกลุ่มธุรกิจญี่ปุ่นในไทยได้กลับเข้าสู่ภาวะปกติแล้ว หลังจากธุรกิจต้องหยุดการผลิตและฟื้นฟูความเสียหายจากภาวะอุทกภัยครั้งใหญ่ในปีที่ผ่านมา 
ในช่วง 2 เดือนแรกของปีนี้ ธนาคารปล่อยสินเชื่อไปแล้ว 7,230 ล้านบาท ทำให้ฐานสินเชื่อรวมขยายตัวขึ้น 5.4% เป็น 1.42 แสนล้านบาท ซึ่งส่วนใหญ่เป็นการขอสินเชื่อเพื่อขยายการลงทุนและขยายกำลังการผลิตเพื่อชดเชยกำลังการผลิตที่หายไปโดยล่าสุด ธนาคารได้เข้าไปเป็นผู้นำการปล่อยเงินกู้ร่วมระหว่างประเทศ จำนวน 130 ล้านเหรียญสหรัฐ ให้กับบริษัท อิออนธนสินทรัพย์ (ไทยแลนด์) เพื่อนำเงินทุนดังกล่าวมารองรับแผนการขยายสินเชื่อและขยายธุรกิจในไทย




ทั้งนี้ เหตุการณ์น้ำท่วมที่ผ่านมามีลูกค้าของธนาคารที่อยู่ในนิคมอุตสาหกรรมต่างๆ ได้รับความเสียหายราว 450 ราย จากทั้งหมด 800 ราย 
อย่างไรก็ตาม ลูกค้าญี่ปุ่นส่วนใหญ่ยังตัดสินใจจะปักหลักและขยายการลงทุนในประเทศไทยต่อ จากปัจจัยด้านโครงสร้างพื้นฐานและคุณภาพของแรงงาน โดยมีเพียง 3-5% ที่ตัดสินใจย้ายฐานการผลิตไปยังอินโดนีเซียหรือเวียดนาม
“ธุรกิจญี่ปุ่นส่วนใหญ่ยังเลือกประเทศไทยเป็นฐานการผลิตจากจุดแข็งด้านโครงสร้างพื้นฐานที่มีความพร้อมกว่าชาติอื่นในภูมิภาค แต่อาจมีการย้ายไปยังพื้นที่ที่ปลอดภัยจากน้ำท่วมแทน ส่วนที่ย้ายออกไปเลยมีอยู่ไม่เกิน 5% สำหรับพม่ามองว่ามีโอกาสในอนาคต แต่ตอนนี้ยังไม่ใช่ทางเลือกของนักลงทุนญี่ปุ่น” นายโนริทาคะ กล่าว
สิ่งที่ธุรกิจญี่ปุ่นยังมีความกังวลสำหรับประเทศไทย คือ ความมีประสิทธิภาพของมาตรการป้องกันน้ำท่วมจากรัฐบาลและถึงการตั้งกองทุนประกันภัยที่การประกันภัยยังครอบคลุมเพียง 30% ซึ่งเป็นสัดส่วนที่ต่ำเกินไป โดยธุรกิจญี่ปุ่นต้องการเพิ่มสัดส่วนให้มากกว่า 50% จนถึง 100% ทำให้ยังคงต้องติดตามแนวทางที่ชัดเจนจากรัฐบาลนายโนริทาคะ กล่าวว่า สำหรับปัญหาคุณภาพหนี้ของธนาคารในขณะนี้ยังไม่น่ากังวล เพราะลูกค้าธุรกิจขนาดใหญ่มีฐานะแข็งแกร่ง แต่กลุ่มที่มีปัญหาอยู่บ้างคือกลุ่มซัพพลายเชนของธุรกิจขนาดใหญ่ ซึ่งธนาคารได้เข้าไปช่วยเหลือด้วยการผ่อนปรนเงื่อนไขต่างๆ รวมถึงเข้าไปร่วมกับธนาคารท้องถิ่นเพื่อปล่อยกู้ให้กับลูกค้ากลุ่มนี้แล้ว